དེར་བརྟེན་བཀའ་འཁོར་ལོ་ཐ་མའི་བརྗོད་དོན་ནི་ཟབ་པའི་མཐར་ཐུག་ཡིན་ཅིང་།སྟོན་མཆོག་རང་ཉིད་ཀྱིས་རང་གི་དགོངས་པ་རང་གིས་བཀྲལ་ཏེ།བཀའ་ཐ་མར་ལེགས་པར་རྣམ་པར་ཕྱེ་བའི་ཆོས་འཁོར་ཞེས་མཚན་གསོལ་བ་དང་།འཁོར་ལོ་ཐ་མའི་སྐབས་སུ་ཞལ་གདམས་གྱི་ཚུལ་དུ་འཁོར་ལོ་དང་བོ་དང་བར་བ་གཉིས་བླ་ན་མཆིས་པ།སྐབས་མཆིས་པ།དྲང་བའི་དོན།རྩོད་པའི་གཞིར་གྱུར་བ་དང་།འཁོར་ལོ་ཐ་མ་ནི་བླ་ན་མ་མཆིས་པ།སྐབས་མ་མཆིས་པ།ངེས་བའི་དོན།རྩོད་པའི་གཞི་མ་ཡིན་པ་དང་།ཞེས་ཚིག་གི་བདག་པོས་ཚིག་ཐག་བཅད་དེ།འགྱུར་མེད་རྡོ་རྗེའི་བྲག་ལྟ་རི་ལྟ་བུའི་བཀའ་མཆིད་ལྷུག་པར་བསྩལ་བ།མདོ་སྡེ་དགོངས་པ་ངེས་འགྲེལ་དུ་གྲགས་ཤིང་།དེ་ལྟ་བུའི་མདོ་སྡེ་དེ་དག་གི་མཐར་ཐུག་གི་ལྟ་བ་ནི།སྟོང་གཞི་དོན་དམ་གཞི་བདེ་གཤེགས་སྙིང་བོ་འདི་ཉིད་ཡིན་ཞིང་།དུས་དེ་ནས་བཟུང་ལྟ་གྲུབ་དེ་ཉམས་ལེན་གནང་མཁན་གྱི་སྐྱེས་ཆེན་འཕགས་བོད་གཉིས་སུ་གྲངས་ལས་འདས་པ་བྱོན་ཡོད།